Žodinio žymens MANPOWER registracija kaip Bendrijos prekių ženklo Nicos sutarties 9, 16, 35, 41 ir 42 klasių prekėms ir paslaugoms negali būti panaikinta dėl to, kad yra atsisakymo registruoti pagrindas pagal Reglamento Nr. 40/94 dėl Bendrijos prekių ženklo 7 straipsnio 1 dalies c punktą.

Visų darbingo amžiaus gyventojų požiūriu, Jungtinėje Karalystėje, Airijoje, Vokietijoje ir Austrijoje šis žymuo apibūdina įdarbinimo biuro ir laikino įdarbinimo agentūros paslaugas, priklausančias 35 klasei, kurioje jos buvo įregistruotos, šio reglamento Nr. 40/94 7 straipsnio 1 dalies c punkto prasme. Kalbant apie Jungtinę Karalystę ir Airiją pažymėtina, kad angliško žodžio „manpower“ ir nagrinėjamų paslaugų sąsaja iš tikrųjų pakankamai tiesioginė ir konkreti ir gali leisti suinteresuotajai visuomenei iš karto ir be papildomų svarstymų suvokti šių paslaugų apibūdinimą. Dėl Vokietijos ir Austrijos reikia pabrėžti, kad šis žodis, remiantis žodynu Duden, atitinka žodį „Arbeitskraft“ (darbo jėga). Todėl atitinkami vokiškai kalbantys vartotojai iš karto ir be papildomų svarstymų nustatys konkrečią ir tiesioginę šio žodžio ir įdarbinimo biuro bei laikino įdarbinimo paslaugų sąsają. Tai juo labiau teisinga todėl, kad žodis „manpower“ yra madingas referencinėje vokiečiakalbėje aplinkoje.

Šis žymuo, visų darbingo amžiaus gyventojų požiūriu, Jungtinėje Karalystėje, Airijoje, Vokietijoje ir Austrijoje taip pat apibūdina daugelį minėtos sutarties 9, 16, 35, 41 ir 42 klasių prekių ir paslaugų, kurioms jis buvo įregistruotas. Pirma, šis žodis gali būti suprantamas kaip nurodantis šių prekių bei paslaugų turinį, kai jos naudojamos įdarbinimo biuro paslaugų kontekste. Tokiomis aplinkybėmis atitinkamai visuomenei, kuri, be kita ko, sutampa su atitinkama visuomene, apibrėžta 35 klasės įdarbinimo biuro ir laikino įdarbinimo agentūros paslaugų atžvilgiu, nagrinėjamas prekių ženklas būtų tiesioginė ir konkreti nuoroda į minėtas prekes ir paslaugas. Antra, tiek, kiek šios prekės ir paslaugos apima prekes arba paslaugas, visiškai nesusijusias su įdarbinimo arba laikino įdarbinimo paslaugomis, reikia nurodyti, jog žodis „manpower“ buvo įregistruotas kiekvienai iš jų bendrai paėmus.

Visų darbingo amžiaus gyventojų požiūriu, Nyderlanduose, Švedijoje, Danijoje, Suomijoje ir likusiose ne anglakalbėse Bendrijos valstybėse narėse šis žymuo neapibūdina Nicos sutarties 9, 16, 35, 41 ir 42 klasių prekių ir paslaugų, kurioms jis buvo įregistruota. Tiesą sakant, nebuvo įrodyta, kad prekių ir paslaugų, kurioms skirtas prekių ženklas, kontekste anglų kalba, nors ir vien kaip alternatyvi kalba nacionalinei kalbai, būtų vartojama kreipiantis į reikšmingos visuomenės narius.

Vis dėlto Jungtinėje Karalystėje, Airijoje, Vokietijoje ir Austrijoje prekių ženklas įgijo skiriamąjį požymį dėl naudojimo 35 klasei priklausančioms įdarbinimo biuro ir laikino įdarbinimo agentūros paslaugoms. Šis skiriamasis požymis apima ir kitoms klasėms priklausančias prekes ir paslaugas, kurioms skirtas šis prekių ženklas. Iš tikrųjų prekių ženklas apibūdina tik kai kurias 9, 16, 41 ir 42 klasėms priskiriamas prekes ir paslaugas. Žodis „manpower“ gali būti suprantamas kaip nurodantis tik tų iš šių prekių ir paslaugų, kurios naudojamos įdarbinimo biuro paslaugų kontekste, turinį, o vartotojas, susiejantis šias 9, 16, 41 ir 42 klasių prekes ir paslaugas su įdarbinimo biuro bei laikino įdarbinimo biuro paslaugomis, gali suvokti prekių ženklą kaip šių prekių ir paslaugų kilmės nuorodą į jo turėtoją.

(žr. 57–59, 66–68, 79, 80, 85, 89–92, 135–141, 144, 145 punktus)